Imtella' Awwissu 20, 2020 - Aġġornata 20 Ta' Awwissu, 2020 4:32pm Id-Direttorat għas-Saħħa Ambjentali fi ħdan is-Sovrintendenza tas-Saħħa Pubblika, wissa li l-prodott Good Day Butter Cookies, m'għandux jiġi kkunsmat minħabba li nstab li fih 'glycidyl fatty acids' u 'acrylamide' f'livelli għoljin. Fi stqarrija ġie spjegat li "glycidyl fatty acid esters" huma komposti li jistgħu jitkissru fil-passaġġ gastro-intestinali u jsiru 'glycidol'. L-Awtorita` tas-Sigurta` tal-Ikel fl-Ewropa (EFSA) ikkonkludiet li 'glycidol' huwa ġenotossiku u karċinoġenu. Ġie spjegat ukoll li 'Acrylamide' hija kimika li tifforma f'ċertu ikel li jkollu kontenut għoli ta' lamtu u li jissajjar f'temperaturi għoljin. L-impatt tiegħu fuq is-saħħa għadu mhux ċert, imma huwa maħsub li jistgħu ikunu effetti karċinoġeni. Il-pakkett tad-ditta Britannia jiżen 216g u għandu data ta' durabbilità sat-28 ta' Frar 2021.